’n Ongelowige kan hierdie dinge nie verstaan nie. Maar ons wat die almag van God ken, weet ook dat as Hy die aarde en alle dinge kon skep, deur doodeenvoudig net ’n woord te sê, Hy dan ook die mag het om ons uit die dood te laat opstaan.
As Christus uit sy eie krag self uit die dood opgestaan het, hoeveel makliker sal Hy nie nou dat Hy verheerlik is, ons ook uit die dood kan opwek nie.
Christus sê self in Johannes (6:40) dat dit die wil van sy Vader is dat elkeen wat die Seun aanskou en in Hom glo, die ewige lewe mag hê. Dan voeg Hy die belofte daarby: En Ek sal hom opwek in die laaste dag.
Hierdie vooruitsigte wat ons het van die opstanding en die hiernamaals, het ’n groot invloed op ons lewens – of behoort dit te hê. Ons hele lewe en ons lewensbeplanning moet dit duidelik wys dat ons voorbereidings tref vir hierdie dag van die opstanding en die begin van die ewige lewe.
Maar vir die gelowiges is daar die geweldige troos dat geen vrees vir daardie dag hulle geloof hoef te benewel nie. Want vir hulle is daardie dag die dag van die grootste vreugde. Daarom sing ons ook in Psalm 73 dat ons niks anders as die Here in die hemel begeer nie, want op die aarde is daar niks waarin ons siel hom werklik kan verlustig nie.